Donald Trump qed jhedded li pajjiżi li qedgħin jopponu li l-Amerika ta' Fuq tkun ir-reġjun ospitu tat-Tazza tad-Dinja tal-2026, jistgħu jitilfu l-appoġġ politiku tal-Istati Uniti. Quddiem il-FIFA bħalissa hemm l-offerta tal-Marokk u offerta konġunta bejn l-Istati Uniti, il-Kanada u l-Messiku. Il-President Trump ta' l-appoġġ tiegħu lejn l-offerta bejn it-tliet pajjiżi kostitwenti tal-Amerika ta' Fuq bid-deċiżjoni tal-FIFA mistennija jum qabel il-bidu tat-Tazza tad-Dinja fir-Russja. Fi tweet Trump qal l-Amerika u l-pajjiżi l-oħra għamlu biċċa xogħol tajba u li tkun ħasra li pajjiżi li dejjem sabu l-appoġġ tal-Amerika jopponu l-offerta Amerikana. Staqsa wkoll għalfejn l-Istati Uniti għanda tagħti l-appoġġ lejn dawn il-pajjiżi meta lanqas fil-Ġnus Maqgħuda ma jissaportjaw lill-Istati Uniti. Dawn il-kummenti ta' Trump jistgħu possibilment jiksru regoli tal-FIFA rigward intħil politiku fil-proċess ta' għażla ta' pajjiż ospitu tat-Tazza tad-Dinja.